

 LATVIJAS REPUBLIKAS

DAUGAVPILS PILSĒTAS DOME

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941 e-pasts: info@daugavpils.lv www.daugavpils.lv

**ĀRKĀRTAS SĒDES PROTOKOLS**

Daugavpilī

2020.gada 24.februārī Nr.6

SĒDE NOTIEK DOMES SĒŽU ZĀLĒ

SĒDE SASAUKTA plkst. 11.00

SĒDI ATKLĀJ plkst. 11.00

SĒDES DARBA KĀRTĪBA:

1. Par nekustamā īpašuma, Gaismas ielā 7, Daugavpilī, nepieciešamību pašvaldības autonomās funkcijas izpildei.

2. Par nekustamā īpašuma, Gaismas ielā 7, Daugavpilī, izsoles rezultātu neapstiprināšanu.

SĒDI VADA – Daugavpils pilsētas domes priekšsēdētājs Andrejs Elksniņš

SĒDĒ PIEDALĀS - 12 Domes deputāti – J.Dukšinskis, A.Elksniņš, A.Gržibovskis,

 L.Jankovska, R.Joksts, I.Kokina, V.Kononovs,

 N.Kožanova, M.Lavrenovs, J.Lāčplēsis,

 I.Prelatovs, H.Soldatjonoka.

SĒDĒ NEPIEDALĀS - 3 Domes deputāti – A.Broks – iemesls nav zināms,

 R.Eigims – komandējumā,

 A.Zdanovskis – iemesls nav zināms.

SĒDĒ PIEDALĀS - pašvaldības administrācijas darbinieki:

 T.Dubina, R.Golovans, J.Oļenovs, I.Funte, N.Bikovska, I.Smane,

 N.Akimoviča, I.Šalkovskis

- plašsaziņas līdzekļu pārstāvji:

 I.Dunaiskis, A.Hļestovs.

SĒDI PROTOKOLĒ - Domes protokolu lietvedības pārzine S.Rimicāne

**1.§ (79)**

**Par nekustamā īpašuma, Gaismas ielā 7, Daugavpilī,**

**nepieciešamību pašvaldības autonomās funkcijas izpildei**

 **I.Funte, L.Jankovska, V.Kononovs, H.Soldatjonoka, I.Kokina,A.Elksniņš**

V.Kononovs lūdz komentēt nekustamā īpašuma maksimālo lietderību.

R.Golovans skaidro, ka izvērtējot klāt pievienotos materiālus šis objekts nav maksimāli lietderīgs, jo nav skaidras vīzijas par mājas apsaimniekošanu.

L.Jankovska jautā, kāpēc jaunajiem speciālistiem ir jāstāv garās rindās, kamēr tiek remontēti dzīvokļi?

I.Funte atbild, ka saskaņā ar normatīvajiem aktiem dzīvokļi atbilst prasībām.

L.Jankovska jautā, vai jebkuram speciālistam, kam ir nepieciešams dzīvoklis tas tiek ātri remontēts un piešķirts?

J.Lāčplēsis jautā, vai runa ir par pirmās kārtas rindu, kas ir palīdzības sniegšanai, vai rindu, kurā ir speciālisti un daudzbērnu ģimenes?

I.Funte skaidro, ka runa ir par visām rindām kopumā.

H.Soldatjonoka jautā, vai šie dzīvokļi platību ziņā ir piemēroti daudzbērnu ģimenēm? Kāpēc neuzstājiet deputātiem par budžeta līdzekļu piešķiršanu Šaurā ielā 26?

I.Kokina jautā, vai ir iespēja izveidot īres dzīvokļus?

I.Funte atbild, ka strādā atbilstoši pieņemtajiem saistošajiem noteikumiem.

L.Jankovska jautā, vai pašvaldībai ir nepieciešami papildus dzīvokļi?

V.Kononovs skaidro par dzīvokļu nepieciešamību un to iespējamo finansējumu.

Debatēs piedalās J.Lāčplēsis,

 M.Larenovs :

“Cienījamie kolēģi, nebūs pareizi, ja es, kā Mājokļu komitejas priekšsēdētājs neizteiktu savu viedokli par šo tēmu. Tāpēc es lūdzu ierakstīt protokolā burtiski katru vārdu.

Šīs jautājums vairākas reizes tika skatīts Īpašuma komitejās.

Ir tikai trīs varianti, kā mēs varam tikt galā ar šo ēku. Es jums īsumā pastāstīšu par šiem variantiem

1 – Izremontēt objektu teorētiski var ar DDZKSU spēkiem, bet pirmkārt, viņiem būs jāsaņem kredīts no bankas un galvojums no domes. Man ir lielas un reālas bāžas par to, kā kredītiestādes kreditēs šo īpašumu, jo pašlaik finanšu tirgū ir lielas grūtības ar kredītiem, bankas nekreditē tādus objektus Latvijā, izņemot  galvaspilsētu. Var būt ar galvojumu no Domes kredītu var saņemt, bet riski būs ļoti un ļoti nozīmīgi.

Otrkārt, DDZKSU šobrīd šī objekta remontam atbilstošo darba spēku nav un uzņēmumam nāksies piesaistīt celtniekus no puses un šeit, kā mums ļoti bieži notiek, var rasties problēmas, mahinācijas, korupcijas shēmas un t.t.  Var arī gadīties, ka rekonstrukcijas rezultātā parādīsies kaut kādi slepeni defekti, konstrukcijas elementu bojājumi un tml., kas var būtiski sadārdzināt remonta darbus. Kas par to galu galā atbildēs – mēs – deputāti, vai DDZKSU administrācija?

Treškārt, pavisam nesen, pagājušā gada novembrī mēs esam saņēmuši oficiālu  atteikumu no DDZSKSU ar Sergeja Fridmana parakstu. Es jums izlasīšu šo vēstuli no 30.10.2019.

ES gribu uzdot jautājumu - vai kaut kas ir mainījies kopš tā brīža? Viņš ir uzrakstījis, ka uzņēmumam nav savu resursu objekta pabeigšanai, jo īstenība ir tāda, ka šodien no DDZKSU aiziet mājas, nevis atnāk. Piedodiet, kolēģi, bet man diemžēl nav absolūti nekādas pārliecības, ka objekts var tikt veiksmīgi pabeigts ar DDZKSU spēkiem un par to es gribu jūs pabrīdināt.

2 – Izremontēt ēku ar pašu spēkiem (ar Pašvaldību), rīkojot iepirkumu uz celtniecības darbiem. Manuprāt, šīs variants ir labāks par pirmo, bet šeit arī ir daudz jautājumu.

Pirmkārt, mūsu budžetā nav tādu lielu finanšu līdzekļu, otrkārt, un kā Mājokļu komitējas priekšsēdētājs par to es gribu paziņot deputātiem, uz doto brīdi stāv tukši un gaida remontu 89 pašvaldības dzīvokļi, par kuriem mēs gadiem maksājam par apkuri un komunālajiem pakalpojumiem. 89 dzīvokli – tas ir gandrīz tāds pats lielums kā ēkā Gaismas ielā 7. Bez tiem, sociālā mājā Šaura ielā 26 gaida remontu vēl 77 dzīvokli, trīs stāvi – 3,4,5 stāvs, jeb 72 vienistabas dzīvokli un 5 divistabu.  Tātad, kopumā 166 pašvaldības dzīvokļi gaida savu remontu.

Es gribu uzdot jautājumu, ja mēs atstājam šo objektu Pašvaldības īpašumā un remontējam tālāk vai arī atdodam  DDZKSU, tad, kad būs izremontēti šie 166 dzīvoklī – pirmajā kārtā, otrajā vai trešajā, vai vispār nekad? Kā Mājokļu komitējas priekšsēdētāju mani ļoti uztrauc šīs jautājums. Man šķiet, ka gandrīz par pusmiljonu mēs varētu vismaz pabeigt 77 dzīvokļus Šaurā ielā.

Un vēl viens svarīgs moments: ja šī ēka paliek Pašvaldības īpašumā, mums būs jāpilda pašvaldības funkcija – nodrošināt ar dzīvokļiem ne tikai specialistus, bet  sociālas grupas – invalīdus, bāreņus, atbrīvotos no ieslodzījuma, trūcīgus un tā tālāk. Nu, labi 10 dzīvokļus izīrēs speciālisti, bet citus būs jāatdod dažādām sociālām grupām no rindas.  Citiem vārdiem, mēs būsim spiesti padarīt no šīs ēkas sociālo māju līdzīgi mājām Šaurā ielā.

Tad es piedāvāju vispirms ierosināt Rugeļu iedzīvotāju publisko aptauju, un uzzināt cilvēku viedokļi - vai viņi piekritīs sociālās mājas uzbūvēšanai Rugeļu mikrorajonā, tajā pašā laikā, kad netika apsaimniekoti un apdzīvoti trīs stāvi Šaura ielā 26, kur vienā vietā var koncentrēt visas tās sociālas grupas? Domāju, ka Rugeļu iedzīvotāji būs pret šo pasākumu.

Cik es saprotu atbildēt uz šiem jautājumiem neviens tagad nevar. Atkārtošos, bet manuprāt mums jāsaved kārtībā mūsu īpašumi, nevis nodarboties ar pašvaldībai neraksturīgām funkcijām – nekustamā īpašuma attīstību, jeb developmentu.

3- Trešais variants – pārdot īpašumu privātiem, lai tie par saviem līdzekļiem pabeigtu šo objektu. Lai mūsu pilsētā radīsies jaunie moderni dzīvokli bez pašvaldības dalības šajā pasākumā.  Bet mūsu šodienas darba kārtībā šis variants netiek skatīts.

Un tagad par sūdzībām, sakarā ar kurām šis process tika apturēts. Cik es zinu, sūdzības ir pieņemtas par nederīgām, jo uzrakstīti anonīmi un tie cilvēki, kuru vārdā viņi ir uzrakstīti devuši savu paskaidrojumu, ka viņi to nedarīja.

Man ir viss, kolēģi.”

Priekšsēdētāja viedoklis.

L.Jankovska par balsošanas motīviem.

Pamatojoties uz likuma “Par pašvaldībām” 15.panta pirmās daļas 9.punktu, 21.panta pirmās daļas 27.punktu, ņemot vērā Vides aizsardzības un reģionālās attīstības ministrijas 2020.gada 17.februāra vēstuli Nr.1-132/1452 „Par metodiskās palīdzības sniegšanu”, Daugavpils pilsētas domes Īpašuma pārvaldīšanas departamenta informatīvo izziņu par objekta Gaismas ielā 7, Daugavpilī, izmantošanu, informatīvo izziņu par remonta izmaksām Gaismas ielā 7 un Daugavpils pilsētas domes Juridiskā departamenta atzinumu, atklāti balsojot: PAR – 10 (J.Dukšinskis, A.Elksniņš, A.Gržibovskis, R.Joksts, I.Kokina, V.Kononovs, N.Kožanova, J.Lāčplēsis, I.Prelatovs, H.Soldatjonoka), PRET – nav, ATTURAS – 2(L.Jankovska, M.Lavrenovs), **Daugavpils pilsētas dome nolemj:**

Atzīt, ka nekustamais īpašums ar kadastra Nr.0500 020 0625 – zemesgabals 3672 m2 platībā, kadastra apzīmējums 0500 020 0625, un uz tā esošā dzīvojamā māja ar 105 dzīvokļiem, kadastra apzīmējums 0500 020 0622 001, Gaismas ielā 7, Daugavpilī, ir nepieciešams pašvaldības autonomās funkcijas – sniegt palīdzību iedzīvotājiem dzīvokļu jautājuma risināšanā – izpildei.

**2.§ (80)**

**Par nekustamā īpašuma, Gaismas ielā 7, Daugavpilī, izsoles rezultātu neapstiprināšanu**

 **I.Funte, A.Elksniņš**

A.Elksniņš lūdz ierakstīt protokolā:

1. Ir pieņemts lēmums atstāt nekustamo īpašumu Gaismas ielā 7, pašvaldības autonomās funkcijas realizācijai.

2.Ir iesniegti vairāki iesniegumi tiesībsargājošām iestādēm attiecībā uz izsoles norisi, kārtības pārbaudi.

3.Pievienot pie lēmuma domes Juridiskā departamenta vadītāja R.Golovana atzinumu par nekustamo īpašumu Gaismas ielā 7, Daugavpilī.

Pamatojoties uz likuma “Par pašvaldībām” 21.panta pirmās daļas 17.punktu, ņemot vērā to, ka pēc izsoles rīkošanas 22.01.2020. Daugavpils pilsētas domē (turpmāk – Dome) ir saņemtas divas sūdzības par izsoles gaitu, kas tika nosūtītas izskatīšanai atbilstoši kompetencei Korupcijas novēršanas un apkarošanas birojam un Valsts policijai, Vides aizsardzības un reģionālās attīstības ministrijas 2020.gada 17.februāra vēstuli Nr.1-132/1452 „Par metodiskās palīdzības sniegšanu”, Domes 2020.gada 24.februāra lēmumu „Par nekustamā īpašuma Gaismas ielā 7, Daugavpilī, nepieciešamību pašvaldības autonomās funkcijas izpildei”, atklāti balsojot: PAR – 11 (J.Dukšinskis, A.Elksniņš, A.Gržibovskis, L.Jankovska, R.Joksts, I.Kokina, V.Kononovs, N.Kožanova, J.Lāčplēsis, I.Prelatovs, H.Soldatjonoka), PRET – nav, ATTURAS – 1(M.Lavrenovs), **Daugavpils pilsētas dome nolemj:**

1. Neapstiprināt nekustamā īpašuma ar kadastra Nr.0500 020 0625 – zemesgabala 3672m2 platībā, kadastra apzīmējums 0500 020 0625, un uz tā esošas dzīvojamās mājas ar 105 dzīvokļiem, kadastra apzīmējums 0500 020 0622 001, Gaismas ielā 7, Daugavpilī, 2020.gada 22.janvārī notikušās izsoles rezultātus.
2. Atcelt Daugavpils pilsētas domes 2019.gada 14.novembra lēmumu Nr.702 „Par nekustamā īpašuma Gaismas ielā 7, Daugavpilī, nodošanu atsavināšanai un pārdošanai izsolē”.

Atmaksāt 2020.gada 22.janvārī notikušās nekustamā īpašuma ar kadastra Nr.0500 020 0625 Gaismas ielā 7, Daugavpilī, izsoles dalībniekiem izsolei iemaksātās nodrošinājuma summas un reģistrācijas maksu atbilstoši izsoles noteikumiem.

Sēdi slēdz plkst.11.40

Sēdes vadītājs:

Domes priekšsēdētājs *(personiskais paraksts)* A.Elksniņš

Protokoliste  *(personiskais paraksts)* S.Rimicāne